Diari Oficial de la Generalitat Valenciana


Sumari del DOGV 4235, del 24-04-2002 (2002/3754)

Bases de la convocatòria per a cobrir amb caràcter fix una plaça d'agent rural de l'Ajuntament de Cheste.
---------------------------------------------------------------------------------------------------------

### Dades del document

Número de DOGV
:   4235

Data del DOGV
:   24-04-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/3754


Data del document
:   05-04-2002

Organisme emissor
:   Ajuntament de Cheste

Tipus de document
:   Convocatòria

Descriptors 

:   * Cheste
    * concurs administratiu
    * vigilància del medi ambient
    * administració local
    * policia

Bases de la convocatòria per a cobrir amb caràcter fix una plaça d'agent rural de l'Ajuntament de Cheste. [2002/F3754]
  
Bases que han de regir en la convocatòria, per a cobrir amb caràcter fix, d'una plaça d'agent rural d'aquest ajuntament
  
1. Objecte de la convocatòria
  
L'objecte de la present convocatòria és la provisió amb caràcter fix d'una plaça d'agent rural, concurs oposició.
  
L'objectiu del lloc de treball és la realització de totes aquelles tasques de vigilància i control del terme rural de Cheste.
  
Les presents bases es publicaran íntegres en el Diari Oficial de la Generalitat Valenciana.
  
L'anunci de la convocatòria i extracte d'aquestes bases es publicaran en el Butlletí Oficial de l'Estat. Els successius anuncis es publicaran únicament en el Diari Oficial de la Generalitat Valenciana i al tauler d'anuncis de l'ajuntament.
  
2. Condicions de les persones aspirants
  
Per a ser admeses a la realització de les proves selectives, les persones aspirants hauran de complir els següents requisits el dia que finalitze el termini de presentació d'instàncies:
  
A) Tenir la nacionalitat espanyola.
  
B) Tenir complits 18 anys i no excedir en aquest cas de l'edat en què falten menys de 10 anys per a la jubilació per edat.
  
C) Estar en possessió del títol de Graduat Escolar o equivalent o tenir complides les condicions per a l'obtenció en la data que finalitze el termini de presentació d'instàncies.
  
D) No cap patir malaltia o defecte físic que impedisca l'acompliment de les corresponents funcions.
  
E) No haver sigut separat mitjançant expedient disciplinari del servei de l'estat, de les comunitats autònomes o entitats locals, ni trobar-se inhabilitat per a l'exercici de la funció pública.
  
F) Estar en possessió del permís de conducció de la classe B o anàlogues.
  
3. Presentació d'instàncies
  
Les instàncies per a sol·licitar prendre part en la convocatòria es dirigiran a l'alcaldessa presidenta de l'ajuntament, s'ajustaran al model d'instància que figura en l'annex I i es presentaran al Registre General en la forma prevista en l'article 38.4 de la Llei 30/1992, de Procediment Administratiu Comú. El terme de presentació és de 20 dies naturals a partir de l'endemà de la publicació de l'extracte d'aquesta convocatòria en el Boletín Oficial del Estado.
  
En les instàncies, les persones aspirants hauran de manifestar que compleixen tots els requisits exigits en la convocatòria.
  
A la instància s'adjuntarà:
  
A) Justificant d'ingrés bancari en el compte de l'Ajuntament de Cheste. S'efectuarà directament o per transferència l'import dels drets d'examen, que es fixen en 15,03 euros (2.500 PTA). En el dit resguard haurà de fer-se constar la convocatòria a què correspon l'ingrés. Els drets d'examen només seran tornats als que no siguen admesos al procediment selectiu per falta d'algun dels requisits exigits per a prendre part en aquest.
  
B) Documentació acreditativa dels mèrits al·legats en la fase de concurs.
  
4. Admissió d'aspirants
  
Per a ser admès a les proves selectives, n'hi haurà prou que les persones aspirants manifesten en la instància que compleixen totes les condicions exigides en aquestes bases, referides a la data d'expiració del termini de presentació d'instàncies, i haver pagat els drets d'examen.
  
Expirat aquell, per resolució d'Alcaldia s'aprovarà la llista d'aspirants admesos i exclosos, que es farà pública en el Diari Oficial de la Generalitat Valenciana i al tauler d'anuncis d'aquest ajuntament, i es concedirà un termini de 10 dies hàbils per a esmena de defectes pels aspirants exclosos.
  
Els errors de fet podran esmenar-se en qualsevol moment, d'ofici o a petició de l'interessat.
  
Transcorregut aquest temps sense que es formule cap reclamació a la llista, aquesta esdevindrà definitiva.
  
L'Alcaldia resoldrà les reclamacions que es presenten i elevarà a definitiva la llista d'admesos i exclosos mitjançant una resolució que es publicarà igualment en el Diari Oficial de la Generalitat Valenciana. Aquesta publicació servirà de notificació als efectes d'impugnacions i recursos.
  
En la mateixa resolució s'indicarà el dia, lloc i hora d'inici del primer exercici, que tindrà lloc en un temps no inferior a 15 dies hàbils, així com l'ordre de crida dels aspirants.
  
5. Tribunal
  
El tribunal cridat a la selecció estarà integrat pels següents membres, tots ells amb veu i vot:
  
- President: l'alcalde president de l'ajuntament o regidor que delegue.
  
- Secretari: el de la corporació o funcionari que delegue, que actuarà també com a vocal.
  
- Vocals:
  
1. Un funcionari designat pel president de la corporació.
  
2. Un representant de l'administració de la Generalitat Valenciana.
  
3. El funcionari que ocupe la direcció del respectiu servei o funcionari de la corporació d'igual o superior categoria.
  
4. El delegat de Personal Funcionari de l'Ajuntament de Cheste.
  
La designació dels membres del tribunal inclourà la dels seus respectius suplents i es farà pública al costat de la llista de persones admeses i excloses en el Diari Oficial de la Generalitat Valenciana, així com al tauler d'anuncis de l'ajuntament.
  
Els vocals del tribunal tindran igual o superior titulació acadèmica que l'exigida per al lloc de treball de la convocatòria.
  
El tribunal no podrà constituir-se ni actuar sense l'assistència, com a mínim, de la meitat dels seus membres titulars o suplents indistintament.
  
Els membres del tribunal podran abstenir-se o ser recusats, quan es donen les circumstàncies previstes legalment.
  
6. Inici i desenvolupament de l'oposició
  
L'ordre d'actuació dels aspirants que hagen de realitzar el corresponent exercici es farà en crida única, excepte casos de força major, degudament justificat i lliurement apreciat pel tribunal. La no-presentació d'un aspirant en el moment de ser cridat a qualsevol de les proves obligatòries, determinarà automàticament la pèrdua dels drets a participar en el procés selectiu, i en conseqüència quedarà exclòs.
  
Abans de l'inici de cada exercici i sempre que s'estime convenient durant el desenvolupament d'aquest, els membres del tribunal comprovaran la identitat dels aspirants.
  
7. Procediment de selecció
  
7.1. Fase d'oposició
  
Constarà dels següents exercicis:
  
- Fase prèvia, de caràcter obligatori i eliminatori.
  
Consistirà en la realització d'una prova psicotècnica de les aptituds relacionades amb la característica del lloc de treball de la convocatòria i adaptada a les funcions pròpies de les vacants objecte de la matèria. La duració serà fixada pel tribunal atenent-se al contingut.
  
La qualificació d'aquest exercici serà d'apte o no apte.
  
- Primer exercici, de caràcter obligatori i eliminatori.
  
Consistirà a resoldre per escrit, per un temps no inferior a 60 minuts i que serà determinat pel tribunal, una prova de coneixement referida al contingut del programa temari de matèries comunes i específiques, les quals figuren en l'annex II, apartat A) i B) d'aquestes bases. L'exercici serà fixat pel tribunal en forma de preguntes a desenvolupar per l'opositor.
  
La qualificació d'aquest exercici serà de 0 a 10 punts i l'aspirant haurà d'obtenir un mínim de 5 punts per a superar l'exercici.
  
- Segon exercici, de caràcter obligatori i eliminatori.
  
Consistirà a resoldre per escrit, en un temps mínim de dues hores i màxim de tres, a determinar pel tribunal, dos supòsits pràctics referits a les matèries específiques corresponents que figuren com a annex II, apartat B) de les presents bases, i que seran fixades pel tribunal immediatament abans de realitzar-se l'exercici.
  
La valoració d'aquest exercici serà de 0 a 10 punts, i l'aspirant haurà d'obtenir un mínim de 5 punts per a superar-lo.
  
El resultat de cada un dels exercicis, les successives crides i convocatòries i, en definitiva, qualsevol decisió que adopte el tribunal de selecció i que haja de conéixer el personal aspirant fins a la finalització del procés selectiu, o, si és el cas, la fase de concurs, s'exposarà als locals on es realitzen aquests. No serà obligatòria la publicació de les següents realitzacions dels restants exercicis en el Butlletí Oficial de la Província de València. El tribunal haurà de fer públics aquests anuncis al tauler d'anuncis de la corporació amb 12 hores d'antelació al començament, si es tracta del mateix exercici, o de 48 hores si es tracta d'un nou exercici (en tot cas, des de la conclusió d'un exercici fins al començament del següent no podran transcórrer menys de 72 hores ni més de 45 dies).
  
7.2. Fase de concurs
  
Els mèrits que s'han de valorar seran els següents:
  
A) Titulació: no es valoraran com a mèrit aquelles titulacions que figuren com a requisit per a la provisió del lloc de treball, ni les que siguen imprescindibles per a la consecució d'altres titulacions de nivell superior, amb el següent barem i amb un màxim de 2 punts:
  
- Batxiller Superior o equivalent 0,5 punts.
  
- Diplomat universitari o equivalent 1 punt.
  
- Llicenciat universitari o equivalent 1,5 punts.
  
- Doctor 2 punts.
  
B) Formació. Per a la valoració de la formació oficial rebuda, se sumaran les hores de la totalitat de les accions formatives rebudes que tinguen relació amb el lloc de treball, amb aplicació al següent barem:
  
De 0 a 15 hores 0,15 punts.
  
De 16 a 25 hores 0,25 punts.
  
De 26 a 50 hores 0,40 punts.
  
De 51 a 75 hores 0,50 punts.
  
De 76 a 100 hores 0,75 punts.
  
De 101 a 150 hores 1 punt.
  
De 151 a 200 hores 1,25 punts.
  
De 201 a 250 hores 1,75 punts.
  
De 251 a 300 hores 1,75 punts.
  
De 301 a 350 hores 2 punts.
  
De 351 a 400 hores 2,25 punts.
  
Més de 400 hores 2,50 punts.
  
C) Experiència: per serveis prestats en l'administració pública, en plaça idèntica o semblant a la de l'objecte de la convocatòria, es puntuarà a raó d'un punt per any efectiu treballat, amb una màxim de 10 punts.
  
D) Entrevista pel tribunal sobre el desenvolupament del lloc, amb una puntuació màxim de 10 punts.
  
8. Relació d'aprovats
  
Una vegada sumats els mèrits, el tribunal exposarà al públic la llista d'aspirants amb la puntuació obtinguda en la fase de concurs, així com l'aprovació per ordre de puntuació total que es formarà sumant cada una d'aquestes, les puntuacions obtingudes en tots els exercicis de caràcter obligatori i la puntuació obtinguda en la fase de concurs.
  
Aquesta relació començarà amb l'aspirant que haja obtingut la puntuació més alta i se'ls concedirà un termini de 10 dies hàbils per a formular les reclamacions que estimen pertinents en relació amb la baremació.
  
Una vegada resoltes les possibles al·legacions, suggeriments, el tribunal dictarà la resolució que fixarà la relació definitiva d'aspirants per ordre de puntuació, que per cap circumstància podrà contenir un nombre superior al de les places convocades.
  
9. Presentació de documents
  
Els aspirants proposats pel tribunal hauran de presentar a l'ajuntament, en el termini de 20 dies hàbils des que es publique la relació d'aspirants aprovats, els documents acreditatius de les condicions de capacitació i el requisits exigits en aquestes bases:
  
- Certificat de naixement expedit pel Registre Civil corresponent o fotocòpia del DNI compulsada.
  
- Original o fotocòpia compulsada del títol acadèmic exigit d'acord amb la convocatòria.
  
- Declaració de no haver estat separat mitjançant expedient disciplinari del servei de qualsevol administració o ocupació pública, així com no estar inhabilitat penalment per a l'exercici de les funcions públiques.
  
En el supòsit que l'aspirant siga exclòs per no presentar la documentació requerida, o per falsedat d'aquesta, el tribunal podrà proposar la inclusió en la llista, d'un nombre igual que dels exclosos que hagen superat les proves selectives.
  
10. Incidències
  
El tribunal podrà resoldre els dubtes que es presenten interpretant aquestes bases i adoptant els acords necessaris per al bon ordre del procés selectiu.
  
11. Recursos
  
Contra aquestes bases i els actes administratius definitius que se'n deriven, els interessats i interessades podran interposar els corresponents recursos, en els casos i en la forma establida en la Llei 30/1992, de Règim Jurídic de les Administracions Públiques i del Procediment Administratiu Comú.
  
Cheste, 5 d'abril de 2002.- L'alcaldessa: Rosario Sánchez Cortès.
  
Annex I
  
El senyor/La senyora ..., veí/ïna de ..., carrer ..., número ..., amb DNI número ..., expedit a ..., el dia ... de ... de ..., assabentat/ada del concurs oposició lliure convocat per a cobrir una plaça d'agent rural, convocada per aquest ajuntament,
  
Exposa:
  
1. Que compleix totes les condicions exigides en la base segona de les que regeixen la convocatòria.
  
2. Que es compromet a aportar cada un dels documents que acrediten complir les condicions citades.
  
3. Que adjunta el justificant d'haver ingressat en el compte de l'Ajuntament de Cheste el dret d'examen, fixat en 2.500 PTA.
  
4. Que es compromet a aportar, quan siga necessari, els documents acreditatius dels mèrits per a la sola valoració d'acord amb les bases de la convocatòria.
  
Sol·licita:
  
Ser admès al concurs oposició lliure convocat per a cobrir amb caràcter fix una plaça d'agent rural.
  
..., ... de ... de ...
  
Signatura
  
Annex II
  
A) Matèries comunes:
  
Tema 1. La Constitució Espanyola de 1978. Estructura i principis fonamentals, drets i deures. La corona. Les Corts Generals. El poder judicial. El poder executiu: govern i administració pública. El Tribunal Constitucional i la reforma de la Constitució. Organització territorial de l'estat.
  
Tema 2. Organització de l'administració de l'estat. Organització central. Organització perifèrica. Estatut d'Autonomia de la Comunitat Valenciana. L'administració de la Generalitat Valenciana, principis generals i organització. Competències, especial referència al règim local. Les Corts. El president de la Generalitat. El Govern Valencià o Consell.
  
Tema 3. Les entitats locals: classe i potestat. El municipi, organització i competència.
  
La província, organització i competència. Les mancomunitats i altres entitats locals de la Comunitat Valenciana i la tipologia municipal.
  
Tema 4. El municipi. El terme municipal. La població. L'empadronament. La potestat d'autoorganització de les entitats locals. El Reglament Orgànic Municipal. Òrgans necessaris i complementaris. Règim de funcionament dels òrgans de govern del municipi. Règim de sessions i votació. Informació i participació ciutadana. Els estatuts dels membres de les corporacions locals.
  
B) Matèries específiques:
  
Tema 1. L'agricultura de Cheste, àrees diferenciades i tipologia parcel·lària.
  
Tema 2. L'horta de Cheste, ubicació, les séquies i la comunitat de regants.
  
Tema 3. La segona residència a Cheste. Característiques principals, concentració i problemàtica general. Els residus sòlids urbans i les zones residencials.
  
Tema 4. La Llei Forestal Valenciana.
  
Tema 5. Les mesures generals de prevenció d'incendis forestals de la Generalitat Valenciana.
  
Tema 6. La vegetació i el clima mediterrani.
  
Tema 7. La fauna de Cheste.
  
Tema 8. Representació gràfica del terme municipal de Cheste. Els plans cadastrals